4. Hemelvaart – Ons Glo
Die kern van ons geloof in vyf temas
Posted on March 6, 2017 March 28, 2017 by onsglo
Ons vier jaarliks Jesus se Hemelvaart, waar ons bely dat Jesus liggaamlik die wêreld verlaat het om 'n nuwe ewige woning vir ons by die Vader voor te berei. Hiermee sê ons ook dat Jesus vir altyd koning is, en vier ons ook veral sy wederkoms, waarby Hy ons en die hele skepping nuut gaan maak. Tog glo ons dat Jesus ons nie verlaat het nie, maar dat Hy alomteenwoordig is deur sy Gees. By Hemelvaart vier ons dus nie dat Jesus ons verlaat het nie, maar dat Hy, hier en nou, ewig en oral by ons is.
Delf Dieper: Hemelvaart
— Coenie Burger
Christene het van baie vroeg af geglo en bely dat Jesus aan die einde van sy lewe as mens op aarde lewend opgeneem is in die hemel. Daar is baie verwysings hierna in die NT, maar dit is in Hand 1:9-11 dat die oorspronklike verhaal van die hemelvaart vertel word.
Die hemelvaart van Jesus kan baie maklik misverstaan word as 'n hartseer gebeurtenis – die einde van 'n wonderlike tyd toe mense Jesus Self kon sien en hoor! Tog teken die Nuwe Testament dit anders. Dit is een van die heilsdade wat Jesus vir ons gedoen het. Soos Jesus in die Johannesevangelie sou sê: "dit is tot julle voordeel dat Ek weggaan (Joh 16:7)"
Die Reformatore het dit baie goed verstaan en moeite gedoen het om die waarde van Jesus se hemelvaart vir ons uit te lig. Die hemelvaart van Jesus help ons op ten minste drie maniere.
In die eerste plek wil dit ons help om te verstaan dat mense en ons menslike lewe hier op aarde vir die Here belangrik is. Nadat Jesus vir 'n kort rukkie sigbaar op aarde teenwoordig was en ons 'n klomp dinge kom leer en wys het, maak Hy met sy hemelvaart as't ware opsy staan om vir ons ple te maak op die sentrale verhoog van die lewe. Hy staan ons by en help ons maar Hy wil en gaan nie alles doen nie. Ons hoor dit ook in die hemelvaart verhaal: as die dissipels Hom vra wanneer Hy weer die koninkryk vir Israel gaan oprig, wys sy antwoord hulle daarop dat hulle nou ook 'n belangrike rol gaan hê om te speel!
Die teoloog Karl Barth het gesê dat die Hemelvaart ons help om die tye waarin ons leef reg te verstaan. Hierdie is die tyd waarin die Here ons as sy kerk en sy kinders nooi om deel te word van sy vernuwingsproses op aarde! Ons leef nou in die tyd van die kerk.
Tweedens. Omdat dit nie 'n maklike opdrag is wat die Here ons gee nie en omdat die lewe vol teenspoed en gevare is, staan Hy ons op verskillende maniere by in die tyd. Die Bybel sê dat Hy daagliks vir ons bid en intree by die Vader (Rom 8: 21). Wat meer is: in Kol 3:1 word gesê dat "ons lewens saam met Jesus verborge is in God". Daarom kan in Efes 2:6 gesê word dat ons nou reeds vanweë ons eenheid met Jesus saam met Hom sit aan die regterhand van die Vader.
Tekste soos hierdie het 'n diep sekerheid en troos vir gelowiges gebring. Dit was spesifiek ook waar van die Reformatore. Dit het hulle moedig en dapper gemaak om soms in moeilike omstandighede hulle geloof uit te leef. Christene is hierin versterk deur die oortuiging dat juis die Hemelvaart van Jesus die uitstorting van die Heilige Gees moontlik gemaak het. En die Gees is juis die een wat ons vul met krag en liefde en oortuiging sodat ons positiewe getuies vir Christus kan wees.
Daar is derde groot wins wat die Hemelvaart van Jesus vir ons bring. Gewoonlik word die Hemelvaart direk gekoppel aan die belydenis dat Jesus as Heer gaan sit het aan die Regterhand van die Vader. Dit is interessant dat die Apostoliese Geloofsbelydenis ook die koppeling maak en dat baie spasie daarvoor gebruik word. Dit is die langste van al die belydenisse oor Jesus se lewe!
Daar is 'n goeie rede daarvoor! Dit is omdat die koningskap en heerskappy van Jesus die kern en hart van die Vroeë Kerk se belydenis oor Jesus was. In 'n gevaarlike wereld waarin onverwagte en slegte dinge nog steeds gebeur het, het Christene geglo dat ons tye en die tye van ons wêreld in Jesus se hande was en dat geen haar van ons hoof sal val sonder sy wil nie. Sy koningskap is ook ons waarborg dat Hy die werk wat Hy begin het, sal klaarmaak en dat alles goed sal eindig.
Maar die grootste verrassing van die Hemelvaart is dat Jesus na sy Hemelvaart nie regtig weg is nie, maar steeds by ons is! Calvyn het al gesê dat Jesus op 'n manier afwesig is, maar op 'n ander manier ook werklik teenwoordig is by ons. Die Bybel is baie duidelik daaroor. Ons kan maar die vele tekste in die NT (soos bv Matt 28:20) wat praat oor Jesus se teenwoordigheid by ons na sy Hemelvaart, glo. In Efes 4:10 sê Paulus dat Jesus na sy Hemelvaart vanuit die hemelruimtes ons ganse werklikheid vul met sy teenwoordigheid. Dalk is die hemel nie sover weg as wat ons dink nie!
Ons verstaan dalk ook nie die wolk van Hand 1 waarin Jesus opgeneem is reg nie. In die OT was die wolk nie 'n teken van God se afwesigheid nie, maar van sy teenwoordigheid!
Ons kan Hom nie met ons blote oog sien nie, maar ons moenie dink Hy is nie hier nie…
Luister: Handelinge 9-11
Jesus se hemelvaart
9Nadat Hy dit gesê het, is Hy opgeneem terwyl hulle dit sien, en 'n wolk het Hom weggeneem, sodat hulle Hom nie langer kon sien nie. 10Terwyl Hy weggaan en hulle nog stip na die hemel kyk, het daar skielik twee mans in wit klere by hulle gestaan. 11Dié sê toe vir hulle: "Galileërs, waarom staan julle so na die hemel en kyk? Hierdie Jesus wat van julle af na die hemel toe opgeneem is, sal net so terugkom soos julle Hom na die hemel toe sien opgaan het."
Probeer in die dissipels se skoene inklim. Nadat Jesus so baie dinge gedoen het, insluitend om uit die dood uit op te staan, hoe dink julle het hulle gevoel toe Jesus blyk of Hy hulle verlaat?
Waarom het die dissipels in die lug bly kyk?
Waar is Jesus nou?
Wat is die taak van al Jesus se dissipels as ons bely dat Hy hier en nou by ons is?
Gaan ry of stap 'n ent op 'n oop pad, terwyl jy nadink oor die gedagte "heaven is not a destination, but a journey".
Lees Jesus se woorde aan die dissipels voor sy dood, opstanding en hemelvaart in Johannes 16 en 17 en onderstreep al die beloftes.
Gesels met Jesus met die wete dat Hy hier is. Vertel vir Hom hoe dit met jou gaan soos vir 'n vriend. Vra Hom wat sy wil vir jou is.
Vra vir 'n paar lukrake mense waar en wat hulle dink die hemel is. Vra daarna waar hulle dink Jesus is. Is die algemene oortuiging dat die hemel 'n "stad in die wolke is"? Glo die meeste dat Jesus "ver daar bo" is, of "hier by ons" is?
Eet saam, maar hou 'n sitplek oop wat figuurlik Jesus s'n is. Vra vir mekaar hoe ons anders kan optree omdat Jesus tussen ons is, en hoe die wêreld anders kan lyk as ons as Jesus se dissipels leef met Hom in ons daaglikse lewens.